ADDYSG, CYMRU Enwi, cychwyn a chymhwyso 1 1 Enw'r Rheoliadau hyn yw Rheoliadau Addysg (Cwricwlwm Lleol ar gyfer Myfyrwyr 16 i 18 Oed) (Cymru) 2011 ac maent yn dod i rym ar 14 Chwefror 2011. 2 Mae'r Rheoliadau hyn yn gymwys o ran Cymru. Dehongli 2 Yn y Rheoliadau hyn— ystyr “cymhwyster sgil allweddol” (“ key skill qualification ”) yw cymhwyster a restrir felly yng Nghronfa Ddata Cymwysterau Cymeradwy Cymru a gynhelir ac a gyhoeddir gan Weinidogion Cymru o bryd i'w gilydd; ystyr “ Deddf 2000 ” (“ the 2000 Act ”) yw Deddf Dysgu a Medrau 2000; mae i “disgybl cofrestredig” yr ystyr a roddir i “ registered pupil ” yn adran 434 o Ddeddf Addysg 1996 ; ystyr “diwrnod gwaith” (“ working day ”) yw unrhyw ddiwrnod nad yw'n ddydd Sadwrn, yn ddydd Sul, nac yn ŵyl y banc o fewn ystyr Deddf Bancio a Thrafodion Ariannol 1971 ; ystyr “pwyntiau” (“ points ”) yw'r pwyntiau a ddyrennir i gwrs neu gyrsiau astudio gan Gronfa Ddata Cymwysterau Cymeradwy Cymru; ystyr “sefydliad” yw sefydliad yn yr ystyr a roddir i “ institution ” gan adran 33N(1) o Ddeddf 2000 ond nid yw'n cynnwys y sefydliadau a restrir yn Atodlen 1; ac ystyr “tymor y gwanwyn” (“ spring term ”) yw'r ail dymor ysgol yn y flwyddyn ysgol yn yr ysgol y mae'r disgybl yn ddisgybl cofrestredig ynddi ac sy'n digwydd yn y flwyddyn ysgol yn union o flaen y flwyddyn ysgol pan fydd y disgybl yn peidio â bod o oedran ysgol gorfodol. Dyfarnu ysgol berthnasol neu sefydliad perthnasol disgybl 3 1 Rhaid i gais gan ddisgybl cofrestredig am ddyfarniad gan bennaeth ysgol ynghylch ysgol berthnasol neu sefydliad perthnasol disgybl o dan adran 33D(1) o Ddeddf 2000 gael ei wneud yn ysgrifenedig i'r pennaeth ysgol o fewn 15 diwrnod gwaith ar ôl dechrau tymor y gwanwyn. 2 Yn ddarostyngedig i baragraff (3) rhaid i bennaeth ysgol wneud dyfarniad o dan adran 33D(1) o Ddeddf 2000 ynghylch ysgol berthnasol neu sefydliad perthnasol disgybl o fewn 5 diwrnod gwaith ar ôl cael y cais gan ddisgybl cofrestredig. 3 Cyn gwneud dyfarniad o dan adran 33D(1) o Ddeddf 2000 rhaid i bennaeth ysgol ymgynghori â'r canlynol— a y disgybl a rhiant y disgybl; b pennaeth ysgol unrhyw ysgol arall y mae o'r farn ei bod yn angenrheidiol ymgynghori ag ef; c pennaeth sefydliad unrhyw sefydliad y mae o'r farn ei bod yn angenrheidiol ymgynghori ag ef; ac ch unrhyw bersonau eraill y gwêl y pennaeth ysgol yn dda i ymgynghori â hwy. 4 Mae unrhyw hysbysiad ysgrifenedig a roddir gan y disgybl i'r pennaeth ysgol sy'n datgan nad yw'n bwriadu gwneud cais i'r pennaeth ysgol i wneud dyfarniad o dan adran 33D(1) yn derfynol. Dewisiadau disgybl o gyrsiau cwricwlwm lleol 4 Ni chaiff disgybl ddewis dilyn cwrs neu gyfuniad o gyrsiau astudio o fewn cwricwlwm lleol os yw cyfanswm pwyntiau'r cwrs hwnnw neu'r cyfuniad hwnnw o gyrsiau astudio yn fwy na 200 o bwyntiau heb gynnwys unrhyw bwyntiau a ddyrannwyd i gwrs neu gyrsiau astudio sy'n arwain at gymhwyster sgil allweddol neu gymhwyster bagloriaeth Cymru y mae disgybl wedi dewis ei ddilyn neu eu dilyn. Hyd y cyfnod pan fo'n rhaid i'r disgybl ddewis 5 Rhaid i ddisgybl ddewis yn ystod tymor y gwanwyn dilyn cwrs neu gyrsiau astudio o fewn cwricwlwm lleol. Penderfyniad y pennaeth ysgol neu'r pennaeth sefydliad ynghylch hawlogaeth 6 1 Os bydd pennaeth ysgol neu bennaeth sefydliad ar gyfer ysgol berthnasol neu sefydliad perthnasol disgybl yn penderfynu o dan adran 33G(1) o Ddeddf 2000 nad oes hawlogaeth gan ddisgybl i ddilyn cwrs neu gyrsiau astudio rhaid iddo wneud hynny o fewn y cynharaf o'r canlynol— a 3 diwrnod gwaith cyn dechrau'r cyfnod hawlogaeth, neu b 3 diwrnod gwaith cyn dechrau'r cwrs neu gyrsiau astudio y mae myfyriwr wedi dewis ei ddilyn neu eu dilyn o dan adran 33E o Ddeddf 2000. 2 Os bydd pennaeth ysgol neu bennaeth sefydliad ar gyfer ysgol berthnasol neu sefydliad perthnasol disgybl yn penderfynu hynny rhaid iddo o fewn 3 diwrnod gwaith o'r penderfyniad hwnnw hysbysu'r disgybl a rhiant y disgybl yn ysgrifenedig am y materion canlynol— a y penderfyniad a'r rhesymau drosto; b y caiff y disgybl neu riant y disgybl wneud cais i'r pennaeth ysgol neu i'r pennaeth sefydliad adolygu'r penderfyniad hwnnw; c o fewn pa gyfnod y mae'n rhaid gwneud cais o'r fath; ac ch y caiff y disgybl neu riant y disgybl wneud sylwadau yn ysgrifenedig ynghylch y penderfyniad hwnnw i'r pennaeth ysgol neu i'r pennaeth sefydliad. 3 Rhaid i gais gan ddisgybl neu riant y disgybl o dan baragraff (2)(b) ac unrhyw sylwadau o dan baragraff (2)(ch) gael eu gwneud o fewn 5 diwrnod gwaith ar ôl iddo gael hysbysiad y pennaeth ysgol neu'r pennaeth sefydliad am ei benderfyniad. 4 Os bydd disgybl neu riant y disgybl yn gwneud cais o dan baragraff (2)(b) i bennaeth ysgol neu i bennaeth sefydliad adolygu ei benderfyniad rhaid i'r pennaeth ysgol neu'r pennaeth sefydliad wneud dyfarniad o fewn 10 diwrnod gwaith ar ôl iddo gael y cais ac wrth iddo wneud hynny rhaid iddo ystyried— a o dan ba amgylchiadau y cafodd ei benderfyniad ei wneud; b unrhyw sylwadau ysgrifenedig a wnaed gan ddisgybl neu riant y disgybl ynghylch y penderfyniad hwnnw; ac c unrhyw amgylchiadau eraill y mae o'r farn eu bod yn berthnasol. 5 Rhaid i'r pennaeth ysgol neu'r pennaeth sefydliad o fewn 3 diwrnod gwaith o'i ddyfarniad yn unol â pharagraff (4), hysbysu'r disgybl a rhiant y disgybl yn ysgrifenedig am y rhesymau drosto. 6 Mae'r rheoliad hwn yn gymwys yn unig o ran y dewisiad cyntaf y mae disgybl yn ei wneud o dan adran 33E(1) o Ddeddf 2000 yn unol â rheoliad 5 (ac nid o ran unrhyw ddewisiad wedyn). Penderfyniad pennaeth ysgol neu bennaeth sefydliad i ddileu hawlogaeth 7 1 Os bydd pennaeth ysgol neu bennaeth sefydliad ar gyfer ysgol berthnasol neu sefydliad perthnasol disgybl yn penderfynu o dan adran 33I(1) o Ddeddf 2000 nad oes bellach gan ddisgybl hawlogaeth i ddilyn cwrs neu gyrsiau astudio, rhaid iddo o fewn 3 diwrnod gwaith o'r penderfyniad hwnnw hysbysu'r myfyriwr am y materion canlynol— a y penderfyniad a'r rhesymau drosto; b y caiff y myfyriwr wneud cais i'r pennaeth ysgol neu i'r pennaeth sefydliad adolygu'r penderfyniad hwnnw; c o fewn pa gyfnod y mae'n rhaid gwneud cais o'r fath; ac ch y caiff y myfyriwr wneud sylwadau yn ysgrifenedig ynghylch y penderfyniad hwnnw i'r pennaeth ysgol neu i'r pennaeth sefydliad. 2 Nid oes gan ddisgybl hawlogaeth i ddilyn y cwrs neu'r cyrsiau astudio ar ôl dyddiad penderfyniad y pennaeth ysgol neu'r pennaeth sefydliad o dan adran 33I(1) o Ddeddf 2000. 3 Rhaid i gais gan fyfyriwr o dan baragraff (1)(b) ac unrhyw sylwadau o dan baragraff (1)(ch) gael eu gwneud o fewn 5 diwrnod gwaith ar ôl iddo gael hysbysiad y pennaeth ysgol neu'r pennaeth sefydliad am ei benderfyniad. 4 Os bydd myfyriwr yn gwneud cais o dan baragraff (1)(b) i bennaeth ysgol neu i bennaeth sefydliad adolygu ei benderfyniad, rhaid i'r pennaeth ysgol neu'r pennaeth sefydliad wneud dyfarniad o fewn 10 diwrnod gwaith ar ôl iddo gael y cais ac wrth iddo wneud hynny rhaid iddo ystyried— a o dan ba amgylchiadau y cafodd ei benderfyniad ei wneud; b unrhyw sylwadau ysgrifenedig a wnaed gan fyfyriwr ynglŷn â'r penderfyniad hwnnw; ac c unrhyw amgylchiadau eraill y mae o'r farn eu bod yn berthnasol. 5 Rhaid i'r pennaeth ysgol neu'r pennaeth sefydliad o fewn 3 diwrnod gwaith o'i ddyfarniad yn unol â pharagraff (4), hysbysu'r myfyriwr yn ysgrifenedig amdano a'r rhesymau drosto. Terfynau amser 8 At ddibenion cyfrifo'r cyfnodau y cyfeirir atynt yn rheoliadau 3(1) a (2), 6(2), (3), (4) a (5) a 7(1), (3), (4), a (5), bernir bod yr hysbysiad neu'r cais wedi dod i law'r person o dan sylw— a os defnyddir y post dosbarth cyntaf, ar yr ail ddiwrnod gwaith ar ôl dyddiad ei bostio; b os caiff yr hysbysiad ei draddodi â llaw, dyddiad ei draddodi; c os defnyddir post electronig, ar y diwrnod y caiff ei anfon, oni ddangosir i'r gwrthwyneb. Leighton Andrews Y Gweinidog dros Blant, Addysg a Dysgu Gydol Oes, un o Weinidogion Cymru 20 Ionawr 2011